O‘zbekiston Respublikasining Ustyurt mintaqasidagi Urga, Kuanish va Akchalak konlari guruhi mahsulotlari taqsimotiga oid bitimni amalga oshirish doirasida davlat xarajatlarini to‘lash mexanizmini tartibga solish chora-tadbirlari haqida

O‘zbekiston Respublikasi Prezidentining “O‘zbekiston Respublikasining Ustyurt mintaqasidagi Urga, Kuanish va Akchalak konlari guruhi mahsulotlari taqsimotiga oid bitimni amalga oshirish chora-tadbirlari to‘g‘risida” 2009-yil 26-martdagi PQ-1081-son qaroriga muvofiq hamda O‘zbekiston Respublikasi bilan “PETRONAS Carigali Overseas Sdn.Bhd.” kompaniyasi o‘rtasida 2008-yil 13-maydagi O‘zbekiston Respublikasining Ustyurt mintaqasidagi Urga, Kuanish va Akchalak konlari guruhi mahsulotlari taqsimotiga oid bitimni amalga oshirish maqsadida Vazirlar Mahkamasi qaror qiladi:
 1. Quyidagilar:
 O‘zbekiston Respublikasining Ustyurt mintaqasidagi Urga, Kuanish va Akchalak konlari guruhi mahsulotlari taqsimotiga oid bitimni (keyingi o‘rinlarda Bitim deb ataladi) amalga oshirish doirasida 50 mln AQSh dollari miqdoridagi davlat xarajatlari xorijiy investor tomonidan bosqichma-bosqich qoplanishi nazarda tutilganligi;
 xorijiy investor Bitim doirasida qoplanadigan davlat xarajatlarini “O‘zbekneftgaz” milliy xolding kompaniyasiga xorijiy valyutada to‘lashi ma’lumot uchun qabul qilinsin. 
 2. Belgilab qo‘yilsinki, Bitim doirasida xorijiy investor tomonidan qoplanadigan davlat xarajatlari quyidagi tartibda taqsimlanadi:
 50 foizi — O‘zbekiston Respublikasi Davlat budjetiga;
 50 foizi — O‘zbekiston Respublikasi Iqtisodiyot vazirligi va Moliya vazirligi bilan kelishgan holda, kelgusida neft-gaz tarmog‘ini rivojlantirishda foydalanish uchun “O‘zbekneftgaz” milliy xolding kompaniyasiga.
 3. Mazkur qarorning bajarilishini nazorat qilish O‘zbekiston Respublikasi Bosh vazirining birinchi o‘rinbosari R.S. Azimov va O‘zbekiston Respublikasi Bosh vazirining o‘rinbosari G‘.I. Ibragimov zimmasiga yuklansin.